תיכון חקלאי הכפר הירוק מוביל בציוני מבחני הבגרות בקרב שלושת התיכונים ברמת השרון. כך עולה מפילוח הנתונים שחשף השבוע משרד החינוך. בנתונים מופיע ממוצע ציון בכל בית ספר תיכון בארץ לפי מקצוע ויחידות לימוד, וזאת בהתייחס לארבע שנות הלימוד האחרונות, שנים 2013 עד 2016.
ההשוואה שביצענו מתייחסת לשנת 2016 בלבד ובארבעה מקצועות: מתמטיקה (5 ו-4 יח"ל), אנגלית (5 ו-4 יח"ל), היסטוריה (2 יח"ל) וכימיה (5 יח"ל).
נפתח עם מקצוע המתמטיקה. בבחינה ל-5 יח"ל זכו 108 תלמידי תיכון חקלאי הכפר הירוק לציון ממוצע של 90.3, לעומת ציון 86 שהשיגו 85 תלמידי רוטברג וציון 84 שהשיגו 62 תלמידי אלון באותה שנה. בבחינה ל-4 יח"ל במתמטיקה מוביל תיכון רוטברג עם ממוצע של 89 (93 תלמידים) לפני תיכון חקלאי עם ממוצע 86.8 (112 תלמידים) ותיכון אלון עם ממוצע 81.2 (81 תלמידים).
גם בבחינת הבגרות ל- 5 יח"ל באנגלית מובילים תלמידי תיכון חקלאי הכפר הירוק עם ממוצע של 92.6 (276 תלמידים) לפני תיכון רוטברג עם 87.8 (244 תלמידים) ותיכון אלון עם 87.4 (198 תלמידים). גם בבחינה ל-4 יח"ל באנגלית מוביל תיכון חקלאי עם ממוצע של 85.8 (43 תלמידים) לפני תיכון אלון עם ממוצע של 81.6 (19 תלמידים) ותיכון רוטברג עם ממוצע של 81 (37 תלמידים).
תיכון חקלאי מוביל בציונים גם בבחינה להיסטוריה עם ממוצע של 86.9 (328 תלמידים) לפני תיכון רוטברג עם ממוצע של 80.6 (312 תלמידים) ותיכון אלון עם ממוצע של 79.8 (227 תלמידים). גם בכימיה מובילים תלמידי תיכון חקלאי עם ממוצע של 92.6 (66 תלמידים) לפני תיכון רוטברג עם ממוצע של 91.1 (75 תלמידים) ותיכון אלון עם ממוצע של 85.9 (11 תלמידים).